ניקי מינאז'

ביוגרפיה

אוניקה טאניה מאראג' נולדה בפרבר סיינט ג'יימס, פורט אוף ספיין שבטרינידד וטובגו. מוצאה הוא הודי-טרינידדי ואפריקאי-טרינידדי. בגיל חמש עברה להתגורר ברובע קווינס שבעיר ניו יורק ושם גדלה. אביה של מינאז' היה מנהל פיננסי, שעבר התעללות בילדותו וסבל מהתמכרות לאלכוהול וסמים. לטענת קארול, אמא של מינאז', הוא אף ניסה לרצוח אותה (את קארול) כשהצית את ביתם באש בדצמבר 1987. באחד משיריה של מינאז', "Autobiography", מספרת מינאז' על חייה, ומזכירה את האירוע זה. מינאז' למדה בבית הספר התיכון "לה-גוארדיה" לזמרים עולים. מינאז' יצרה מספר מיקסטייפים, והופיעה במגזין "XXL" המיועד לקהילה האפרו אמריקנית שבארצות הברית.

2007–2009: אלבומי מיקס-טייפ

ב-5 ביולי 2007 הציאה מינאז' את המיקסטייפ הראשון שלה, "Playtime Is Over", דרך חברות התקליטים יאנג מאני ו-Dirty Money Entertainment. במיקסטייפ מתארחים האמנים הל רל, רד קפה, מורדה מוק, רנסום, גראבי, אנג'ל דה-מר, ליל ויין ורו ספיטס.
המיקסטייפ השני של מינאז', "Sucka Free", יצא לאור ב-12 באפריל 2008 דרך חברות התקליטים יאנג מאני ו-Dirty Money Entertainment. ליל ויין מופיע ברצועות רבות באלבום זה. מלבד ליל ויין, מופיעים באלבום זה האמנים גוסי מיין, ליל קים, רנסום, וג'אדאקיס.
המיקסטייפ השלישי של מינאז', "Beam Me Up Scotty", יצא לאור ב-18 באפריל 2009 דרך חברות התקליטים יאנג מאני ו-Dirty Money Entertainment.

2010–2011: Pink Friday

באפריל 2010 הוציאה מינאז' את הסינגל הראשון שלה, "Massive Attack" בשיתוף שון גארט, ולבסוף הוחלט לא להכניסו לאלבום הבכורה שלה.
באוגוסט הוציאה מינאז' את סינגל הבכורה הרשמי שלה, "Your Love". הסינגל זכה להצלחה והגיע למקום הראשון במצעד הראפ בבילבורד. מינאז' הפכה לאישה הראשונה שהגיעה למקום הראשון במצעד זה משנת 2002. בספטמבר באותה שנה הוציאה מינאז' את השיר "Check It Out" בשיתוף וויל. איי.אם להורדה דיגיטלית ב-iTunes. השיר טיפס עד ל-30 הגדולים בעזרת הורדות דיגיטליות בלבד. במקביל הוציאה מינאז' כסינגל שני הרשמי שלה את השיר "Right Thru Me" שזכה להצלחה והגיע ל-40 הגדולים בבילבורד.
ב-19 בנובמבר 2010 יצא לאור אלבום הבכורה של מינאז', "Pink Friday". האלבום מכיל שיתופי פעולה עם זמרים רבים, בהם: קניה ווסט, נטשה בדינגפילד, אמינם וריהאנה. האלבום זכה להצלחה רבה והגיע למקום השני במצעד הבילבורד, עם מכירות של 371 אלף עותקים בשבוע הראשון ליציאתו. זאת כמות מכירות העותקים השנייה בגודלה לאמנית היפ הופ. נכון לפברואר 2018, מכר האלבום מעל לשני מיליון עותקים בארצות הברית.
ב-7 בדצמבר 2010 יצא לאור הסינגל השלישי מתוך האלבום, "Moment 4 Life", בשיתוף דרייק. ב-19 בינואר 2011 יצא לאור הסינגל הרביעי מתוך האלבום, "Roman's Revenge", בשיתוף אמינם. הסינגל החמישי מהאלבום, "Did It on 'Em", יצא לאור ב-7 במרץ 2011.
הסינגל השישי מהאלבום, "Super Bass", יצא לאור ב-5 באפריל 2011. השיר זכה להצלחה רבה ודורג במקום השלישי במצעד הסינגלים האמריקאי, בילבורד הוט 100. בנוסף זכה השיר לתואר פלטינה ×4 בארצות הברית. ב-11 באפריל 2011 יצא הסינגל השביעי מתוך האלבום, השיר "Girls Fall Like Dominoes".
הסינגל השמיני והאחרון מהאלבום, "Fly", בהשתתפות ריהאנה, יצא לאור ב-30 באוגוסט 2011.

2012–2013: Pink Friday: Roman Reloaded

ב-21 בינואר 2012 הודיעה מינאז', בחשבון הטוויטר שלה, על תאריך הוצאת אלבום האולפן השני שלה, "Pink Friday: Roman Reloaded". האלבום יצא לאור ב-2 באפריל 2012.
בינואר 2012 הוציאה מינאז' את השיר "Stupid Hoe" כסינגל שיווקי מהאלבום. השיר קיבל תגובות חריפות באינטרנט וביוטיוב] בקליפ לשיר נראית מינאז' רוקדת בתור "אשת-נמר" בתוך כלוב, שרה על כיסא ענק ועוד. לאחר צאת הקליפ, הוציא התקליטן דייוויד גטה את הקליפ לשיר "Turn Me On", בשיתופה של מינאז'.
ב-14 בפברואר 2012 יצא לאור הסינגל הראשון מהאלבום, "Starships". הסינגל השני מהאלבום, "Right by My Side", בהשתתפות כריס בראון, יצא לאור ב-27 במרץ 2012.
הסינגל השלישי מהאלבום, "Beez in the Trap", יצא לאור ב-2 ביולי 2012. ב-1 באוגוסט 2012 יצא הסינגל הרביעי מהאלבום, "Pound the Alarm".
בטקס פרסי ה-VMA‏ 2012, אמרה מינאז' בראיון שהיא תוציא מהדורה מחודשת של האלבום בשם "Pink Friday Roman Reloaded: The Re-Up".
בספטמבר 2012 הצטרפה מינאז' לפאנל התוכנית "אמריקן איידול", כשופטת קבועה בעונה.
ב-13 בספטמבר 2012 יצא לאור הסינגל הראשון מהמהדורה המחודשת לאלבום של מינאז', "The Boys". ב-23 באוקטובר 2012 יצא לאור הסינגל החמישי מהאלבום והשני מהמהדורה המחודשת לאלבום, "Va Va Voom". הסינגל השלישי מהמהדורה המחודשת, "Freedom", יצא לאור ב-3 בנובמבר 2012.
ב-19 בנובמבר 2012 יצאה לאור המהדורה המחודשת לאלבום האולפן השני של מינאז'. הסינגל הרביעי ממהדורה זו, "High School", יצא לאור ב-2 באפריל 2013.

2014–2017: The Pinkprint

בסוף שנת 2012 הודיעה מינאז' כי היא מתכננת להוציא אלבום אולפן נוסף במהלך שנת 2013. היא תיארה את האלבום כ"המשך של ה-Re-Up עם תוספות רבות". מינאז׳ פרסמה את התאריך בו האלבום ייצא לאור והוא 15 בדצמבר 2014.
ב-12 בפברואר 2014 יצא לאור השיר "Looking Ass Nigga", יחד עם הקליפ לשיר. מינאז׳ הודיעה כי השיר יופיע באלבומה הבא ואישרה כי האלבום יקרא "The Pinkprint".
בחודש אפריל 2014, יצא ברחבי העולם הסרט 'האישה האחרת', הסרט הראשון בו מינאז' השתתפה, בו היא מכבבת בתפקיד משני. בסרט מככבים קמרון דיאז, לזלי מאן, קייט אפטון וטיילור קיני.
ב-3 במאי 2014 יצא לאור השיר "Yasss Bish" בו מתארח הראפר סולג'ה בוי. ב-21 במאי יצא לאור השיר "Pills N Potions" שמשמש כסינגל הראשון מהאלבום. לפי מינאז', השיר הוא ב'סגנון אוניקה', כלומר, הסגנון שמייצג את מי שהיא באמת.
הסינגל השני מהאלבום, "Anaconda", יצא לאור ב-4 באוגוסט 2014, יום לאחר יציאת השיר כסינגל העלתה מינאז' את הקליפ לשיר ששבר שיא הצפיות ביוטיוב לאחר יממה (19.6 מיליון צפיות) ובכך עקפה את השיא הקודם שהיה שייך למיילי סיירוס, הקליפ לשיר עורר הרבה ביקורת בגלל האופי הפרובוקטיבי שלו אך השיר הפך ללהיט מידי והגיע למקום שני בבילבורד האמריקאי (המקום הכי גבוה של מינאז' במצעד) ובכך הפך לאחד הלהיטים הכי גדולים של מינאז'.
באוגוסט 2014 הופיעה מינאז' בטקס ה-"VMA" של ה-"MTV" ביחד עם אריאנה גראנדה וג'סי ג'יי. כשמינאז׳ התארגנה לעלות להופיע, רוכסן שמלתה נפגם, כך שעלתה לבמה בשמלה לא סגורה, תוך שהיא סוגרת אותה בידיה, דבר שעורר הרבה עניין בעולם.

2018–הווה: Queen

מינאז' הכריזה בחשבון האינסטגרם שלה על האלבום החדש Queen, שיצא ב-10 באוגוסט 2018 והודיעה שהשירים שהוציאה בשנת 2018 יוכללו באלבום וביניהם ״Chun-li״ ו-״Bed״ בשיתוף עם אריאנה גרנדה והשיר השלישי שלה ”barbie tingz” לא יכלל באלבום.
ב-10 באוגוסט 2018 יום יציאת האלבום שודר רדיו האלבום ״Queen” שנקרא "QueenRadio" בשביל להכריז על האלבום וכן שודר גם אחרי יציאתו.

ביקורת

מינאז' נחשבת לאמנית אגרסיבית יחסית, וצבעונית ביותר. רוב אתרי הביקורות באינטרנט שיבחו אותה על תעוזתה.
ב-18 בדצמבר 2010 פורסמה כתבת ביקורת על מינאז' באתר האינטרנט הישראלי mako:
על ניקי מינאז', שחגגה לאחרונה יום הולדת 31, אפשר להגיד המון דברים. משעממת היא לא. ילידת טרינידד שגדלה בארה"ב, נחשבת כיורשת של החלוציות והתעוזה של מיסי אליוט יחד עם החוצפה, העסיסיות והפיות המאתגרים של פוקסי בראון וליל' קים. נדמה שההשוואות רק מעידות על כך שמשבצת הראפרית המובילה בעולם נותרה לאחרונה לא מאוישת. אבל מינאז' היא אמנית עוד הרבה יותר רבת גוונים וסתירות. יש בה מעט מגוון סטפאני וקמצוץ מ"M.I.A" ובשיר מהפחות טובים שלה, "Check it out", שבו מתארח לא אחר מויל. איי.אם מהבלאק אייד פיז, היא אפילו נשמעת לרגע ככוכבנית המקפלות קשה.
— שרון מולדאבי, אתר mako
בשנת 2010 אמרה הראפרית האפרו-אמריקאית ליל קים שהיא חושבת שמינאז' היא "שיבוט" שלה, והחל ריב תקשורתי מתועד בין שתי הזמרות, שבבסיסו דמיונן של השתיים וסגנונן הדומה. ליל קים אף הוציאה מיקס-טייפ בשם "Black Friday" (יום שישי השחור), כעיוות שם אלבום הבכורה של מינאז'.

אלטר אגואים

בילדותה, החיים בביתה של מינאז' היו כאוטיים לעיתים קרובות, כתוצאה ממלחמותיהם הרבות של הוריה. כאמצעי בריחה, יצרה מינאז' דמויות כדי לחיות את חייה דרכן.

בראיון עם ה"ניו יורק פוסט" היא אמרה: 
כדי להתרחק מכל המלחמות שלהם, אני תיארתי לעצמי איך זה להיות אדם חדש. "קוקי" ("Cookie") הייתה הזהות הראשונה שלי – היא נשארה איתי למשך זמן מה. אז המשכתי ל-"הארג'וקו ברבי" ("Harajuku Barbie"), ואז המשכתי ל-"ניקי מינאז'". אז פנטזיה היתה המציאות שלי.
— ניקי מינאז'

רומן זולנסקי

עבור אלבום הבכורה שלה, יצרה מינאז' אלטר אגו בשם "רומן זולנסקי" ("Roman Zolanski"). לדבריה, בשירים כמו "Bottoms Up", עם טריי סונגז, זה לא ראפ של מינאז', אלא של רומן זולנסקי, ואף טוענת כי רומן הוא "אחיה התאום". היא טוענת שהוא (רומן זולנסקי) נולד בתוכה, מתוך זעם, והופכת להיות הוא כאשר היא כועסת. היא גם אמרה ש"הוא כמו שד בתוכה". בשנת 2010 אמרה מינאז' כי היא שיתפה פעולה עם אמינם בשיר ששמו "Roman's Revenge" שנכלל באלבום האולפן הראשון שלה, "Pink Friday". השיר מתייחס לאלטר אגו של מינאז', רומן זולנסקי, שמאפיין את האלטר אגו של אמינם, סליים שיידי.
מינאז' סיפרה בראיון שרומן הוא בעצם דמות שיצרה, רומן הוא הומוסקסואל, אלים מאוד, ילד שונה ומוזר שאמו מרתה הבריטית המסורתית והקתולית, חושבת שהוא צריך להיות נורמלי, ולכן היא מנסה לחנך אותו. המסר שניקי מנסה להעביר דרכו הוא שמותר להיות שונה. רומן משתמש הרבה בקללות מכיוון שכל חייו ניסו לחנך אותו.
באלבום השני של ניקי, "Pink Friday: Roman Reloaded", הנקרא על שם רומן, השיר "Stupid Hoe" נכתב בעיקרון על ידי רומן וגם "Roman In Moscow" שנכתב על רומן.
למינאז' יש שיתוף פעולה עם ליל ויין שנקרא על שם האלבום, "Roman Reloaded". גם שיר זה הוא מנקודת המבט של רומן.
בטקס פרסי הגראמי 2012 הופיעה מינאז' עם השיר "Roman Holiday" שנכתב גם הוא על רומן. רומן הופיע בסרטון לפני תחילת ההופעה. היא זכתה באותו הטקס למועמדות בפרס גראמי לתגלית השנה.
מינאז' אמרה בראיון שרוב האלבום יעסוק ברומן וברגשות האמיתיים שלה. בנוסף אמרה מינאז' ש"רומן הוא 100% היא".
מינאז' המציאה את הדמות כבר בתחילת הקריירה וניתן למצוא שירים שלה מאלבום הבכורה בהם רומן ואמו מרתה משתתפים.

מרתה זולנסקי

לרומן יש אמא בשם "מרתה זולנסקי" ("Martha Zolanski"), אשר הופיעה בשיר "Roman's Revenge", במבטא בריטי.
מרתה מופיעה בקליפ לשיר "Moment 4 Life" כסנדקית הקסומה של מינאז'. בשירים כמו "(All I Do Is Win (Remix", זהו הראפ של מינאז'. מינאז' הצהירה כי באלבום הבכורה שלה, מעריציה יוכלו "לפגוש" את מינאז', "רומן" ואוניקה.